Након импресивних резултата на предсезонским тестирањима у Барселони, многи су пред Велику награду Аустралије очекивали да Фетел и Ферари имају најбољи болид. Ипак, први викенд у сезони се показао тешким; Фетел је квалификације завршио на трећем мјесту, док је трку завршио на четвртом мјесту, а тријумфовао је Валтери Ботас. На Великој награди Бахреина, Ферари је заузео прве двије позиције у квалификацијама; Фетел је одвезао само један круг у Q3 и завршио је квалификације иза сувозача — Шарла Леклера. Фетел је већ на старту обишао Леклера и преузео вођство, али се Леклер вратио на прво мјесто у шестом кругу. Након што је Леклер морао да одустане, Фетел се вратио на чело, али није могао да се одбрани од Луиса Хамилтона који га је обишао, након чега је Фетел излетио са стазе и оштетио предње крило. На крају, завршио је на петом мјесту. Мерцедес је наставио да доминира и на наредне двије трке, које је Фетел завршио на трећем мјесту. Трећа трка у сезони — Велика награда Кине, била је укупно хиљадита трка у историји формуле 1. Фетел је стартовао и завршио на трећем мјесту. На трећем мјесту завршио је и Велику награду Азербејџана, на којој је Мерцедес остварио дуплу побједу и тако су све четири трке на старту сезоне завршили на прва два мјеста, након чега је Фетел заостајао 35 и 34 бода иза Ботаса и Хамилтона. Велику награду Шпаније завршио је на четвртом мјесту, док је Мерцедес остварио пету 1—2 побједу заредом. На Великој трци Монака, Фетел је прошао трећи кроз циљ, али је промовисан на друго мјесто, након што је Верстапен добио пет секунди казне, због несигурног проласка кроз бокс.